Lars Christian Lilleholt (V), 2012-02-23:
Tak til Dansk Folkeparti for at have taget initiativ til forespørgslen her i dag om fremtiden for olien og gassen i Nordsøen.
Det falder jo i meget naturlig forlængelse af regeringens forslag om at gennemføre et serviceeftersyn af hele Nordsøaftalen.
Jeg vil også gerne rose ministeren for, at ministeren meget tydeligt i sin tale slog fast, at regeringen står ved aftalen fra 2003.
Skal der ændres i aftalen, forudsætter det, at begge parter er enige.
Det er vi meget glade for at ministeren gav udtryk for i sin tale, og det er også helt afgørende for Venstre.
Det lykkedes jo i 2003 at få gennemført en meget, meget svær aftale.
Det lykkedes den daværende VK-regering at forhandle en aftale med Mærsk, som også var en fordel for den danske stat, som fik langt flere penge; vi øgede indtægter fra nordsøolien ganske betragteligt, og det har jo også vist sig efterfølgende, at den danske stat har fået rigtig, rigtig mange penge ud af det.
Ikke mindre end 200 mia. kr. har vi samlet set fået i skatteindtægter siden 2004.
Det er rigtig mange penge, det har bidraget til at styrke dansk økonomi og også bidraget til, at vi har kunnet afdrage på vores store gæld.
Der er sket mange gode ting i den her aftale.
Det er lykkedes Mærsk og de andre parter i Nordsøen at gennemføre ret betragtelige investeringer, som jo har bidraget til at øge udvindingen af olie.
Ja, den er øget med ikke mindre end 100 mia. kr. i forhold til før 2003.
Statens indtægter har de senere år været på mellem 24 og 36 mia. kr. om året.
Mærsk og deres partnere i Nordsøen har jo løbet en stor risiko og har fået en gevinst, og det har den danske statskasse også.
Aftalen i Nordsøen har også bidraget til, at Danmark er og i en lang årrække har været selvforsynende med energi, og det skal vi også være på den længere bane.
Ja, Danmark er faktisk i dag det eneste EU-land overhovedet, der er selvforsynende med energi.
Der er nu gået 10 år, siden aftalen blev forhandlet på plads.
Regeringen har besluttet at gennemføre det her serviceeftersyn, og det synes vi er ganske fornuftigt.
Men forudsætningen for os er hundrede procent klar: Skal der ændres i aftalen med Mærsk, kræver det, at der er enighed mellem parterne.
Serviceaftalen kan bidrage til at kaste lys over, hvor meget den danske stat har tjent, siden aftalen blev indgået i 2004.
Der er også mulighed for at se på, om rammerne er gode nok, om der kan tages initiativer, som vil øge udvindingen yderligere.
Øger vi blot udvindingen med ganske få procent, er der adskillige ekstra kroner til den danske statskasse.
Jeg synes også, det er fornuftigt at kigge på den danske satsning på olie- og gasproduktion, som er vokset ud af det her, nemlig offshorebranchen, som beskæftiger mere end 10.000 personer, hvoraf 6.000 beskæftiges alene i Esbjergområdet, og om der er mulighed for i forbindelse med den her aftale også at få kigget på, om der er muligheder for at udbygge det område yderligere.
Der er i dag en eksport af viden og knowhow fra offshorebranchen på ikke mindre end 10 mia. kr.
Det var måske en god idé at se på mulighederne for at udbygge det yderligere.
Så for os at se giver serviceeftersynet mulighed for både at få kigget tingene efter i kanterne og at se på, om vi kan foretage yderligere tiltag, som kan sikre den danske statskasse og udvindingen af olie endnu bedre rammevilkår i fremtiden.